CELEX: 32012R0894
Language: ro
Date: 2012-08-06 00:00:00
Title: Regulamentul de punere în aplicare (UE) nr. 894/2012 al Comisiei din 6 august 2012 privind clasificarea anumitor mărfuri în Nomenclatura combinată

29.9.2012   
            
            
               RO
            
            
               Jurnalul Oficial al Uniunii Europene
            
            
               L 264/3
            
         REGULAMENTUL DE PUNERE ÎN APLICARE (UE) NR. 894/2012 AL COMISIEI
   din 6 august 2012
   privind clasificarea anumitor mărfuri în Nomenclatura combinată
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful Vamal Comun (1), în special articolul 9 alineatul (1) litera (a),
   întrucât:
   
               (1)
            
            
               Pentru a asigura aplicarea uniformă a Nomenclaturii combinate anexate la Regulamentul (CEE) nr. 2658/87, este necesar să se adopte măsuri privind clasificarea mărfurilor menționate în anexa la prezentul regulament.
            
         
               (2)
            
            
               Regulamentul (CEE) nr. 2658/87 stabilește regulile generale pentru interpretarea Nomenclaturii combinate. Aceste reguli se aplică, de asemenea, oricăror alte nomenclaturi bazate integral sau parțial pe aceasta sau care îi adaugă acesteia subdiviziuni suplimentare și care sunt stabilite prin dispoziții UE specifice, în vederea aplicării de măsuri tarifare sau de altă natură privind comerțul cu mărfuri.
            
         
               (3)
            
            
               În temeiul acestor reguli generale, mărfurile descrise în coloana 1 a tabelului din anexă trebuie clasificate la codurile NC indicate în coloana 2, pe baza motivelor care figurează în coloana 3 a aceluiași tabel.
            
         
               (4)
            
            
               Sub rezerva măsurilor în vigoare în Uniunea Europeană cu privire la sistemele de control dublu și la supravegherea prealabilă și a posteriori a produselor textile la importul în Uniunea Europeană, este necesar să se prevadă posibilitatea invocării în continuare de către titular, pentru o perioadă de 60 de zile, în temeiul articolului 12 alineatul (6) din Regulamentul (CEE) nr. 2913/92 al Consiliului din 12 octombrie 1992 de instituire a Codului Vamal Comunitar (2), a informațiilor tarifare obligatorii furnizate de autoritățile vamale ale statelor membre în ceea ce privește clasificarea mărfurilor în Nomenclatura combinată care nu sunt conforme cu dispozițiile prezentului regulament.
            
         
               (5)
            
            
               Comitetul Codului Vamal nu a emis un aviz în termenul stabilit de președinte,
            
         ADOPTĂ PREZENTUL REGULAMENT:
   Articolul 1
   Mărfurile descrise în coloana 1 a tabelului din anexă se clasifică în Nomenclatura combinată la codurile NC indicate în coloana 2 a aceluiași tabel.
   Articolul 2
   Sub rezerva măsurilor în vigoare în Uniunea Europeană cu privire la sistemele de control dublu și la supravegherea prealabilă și a posteriori a produselor textile la importul în Uniunea Europeană, informațiile tarifare obligatorii furnizate de autoritățile vamale ale statelor membre care nu sunt conforme cu dispozițiile prezentului regulament pot fi invocate în continuare pentru o perioadă de 60 de zile, în temeiul articolului 12 alineatul (6) din Regulamentul (CEE) nr. 2913/92.
   Articolul 3
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 6 august 2012.
      
         
            Pentru Comisie, pentru președinte
         
         Antonio TAJANI
         
            Vicepreședinte
         
      
   
   
      (1)  JO L 256, 7.9.1987, p. 1.
   
      (2)  JO L 302, 19.10.1992, p. 1.
   
      ANEXĂ
      
                  Descrierea mărfurilor
               
               
                  Clasificare
                  (cod NC)
               
               
                  Motive
               
            
                  (1)
               
               
                  (2)
               
               
                  (3)
               
            
                  Articol confecționat, format din 10 benzi dreptunghiulare de aproximativ 25 cm lungime și 2 cm lățime, din materiale nețesute alcătuite din filamente sintetice (polietilenă), solidificate cu lianți. Benzile sunt unite între ele pe toată lungimea lor prin puncte perforate.
                  Aversul benzilor este colorat într-o singură culoare, pe cea mai mare parte a suprafeței sale, în timp ce reversul și capetele benzilor sunt de culoare albă. Fiecare bandă are, la unul dintre capete, un sistem de închidere care constă, pe avers, dintr-o ștanțare în zigzag, iar pe revers, dintr-un strat de adeziv acoperit cu hârtie antiaderentă ce trebuie înlăturată la închidere.
                  Pe aversul fiecărei benzi, chiar înaintea sistemului de închidere, dar pe fundalul alb, este tipărit un număr secvențial, cu caractere de culoare neagră, măsurând 5 mm în înălțime.
                  După separarea de-a lungul punctelor perforate, fiecare bandă devine o brățară rezistentă la rupere.
                  (A se vedea fotografia nr. 663) (1)
                  
               
               
                  6307 90 98
               
               
                  Clasificarea se stabilește pe baza regulilor generale 1 și 6 de interpretare a Nomenclaturii combinate, a notelor 7 litera (b) și 8 litera (a) de la secțiunea XI, precum și pe baza textului codurilor NC 6307, 6307 90 și 6307 90 98.
                  Caracteristicile obiective ale articolului sunt faptul că cea mai mare parte a aversului fiecărei benzi este colorată într-o singură culoare și faptul că numărul secvențial, de dimensiuni reduse și destul de discret, este tipărit într-un loc nesemnificativ și devine aproape invizibil în momentul în care brățara este purtată. Având în vedere aceste caracteristici, utilizarea primară a brățării este identificarea persoanelor cu ajutorul culorii acesteia, în timp ce numărul secvențial este destinat unei utilizări secundare. Deoarece caracterul esențial și utilizarea primară a brățărilor sunt determinate de culoarea lor și nu de numărul tipărit pe acestea, se exclude clasificarea brățărilor la capitolul 49 (a se vedea, de asemenea, notele explicative ale Sistemului Armonizat aferente capitolului 49, Considerații generale, primul paragraf).
                  Articolul este confecționat din materiale nețesute, clasificate la poziția 5603. Cu toate acestea, deoarece brățările sunt articole finite, gata de utilizare după simpla lor separare cu ajutorul punctelor perforate, ele sunt „articole textile confecționate”, în sensul notei 7 litera (b) de la secțiunea XI. Conform notei 8 litera (a) de la secțiunea XI, capitolul 56 nu se aplică articolelor confecționate. Se exclude așadar clasificarea la capitolul 56.
                  În secțiunea XI nu există poziții specifice, dedicate acestui tip de articole textile confecționate.
                  Prin urmare, articolul trebuie clasificat la codul NC 6307 90 98, drept „alte articole textile confecționate”.
               
            
         
      
         (1)  Fotografia este prezentată doar cu titlu ilustrativ.